Kauppatieteiden maisteri Kirsi-Mari Kallion tuore väitös osoittaa niin sanottujen nollatutkimusten lisääntyneen yliopistoissa.

Turun yliopistossa laskentatoimen ja rahoituksen alalta väittelevän Kirsi-Mari Kallion mukaan tulosohjaus on luonut yliopistoihin uuden suoritusmittausorientoituneen akatemian toimintamallin.

Väitöstutkimuksen kyselyn tulosten mukaan työssä koettu stressi ja erityisesti paine julkaista ovat selkeästi lisääntyneet akateemista työtä tekevän henkilökunnan keskuudessa.

– Erityisesti tämä ilmenee tutkimustyössä. Tutkimuksen tekemistä ja julkaisemista verrattiin pelin pelaamiseen ja yliopistoja nimitettiin maisteri- ja paperitehtaiksi. Lisäksi kyselyn vastaajien mielestä tiedemaailmassa on lisääntynyt arvottoman nollatutkimuksen tekeminen eli julkaiseminen julkaisemisen, ei kiinnostavien tieteellisten tulosten vuoksi.

Kallion mukaan vaarana nykyisenkaltaisia tuloksia korostavassa järjestelmässä on, että ajaudutaan tulkinnallisesta suoritusmittauksesta mekaaniseen tulosten ja suoritusten tavoitteluun. Väitös osoittaa, että yliopistohenkilökunta on pääosin pettynyt yliopistojen tapaan mitata henkilökuntansa suorituksia.

– Lisäksi henkilökunta kokee, että opetus- ja kulttuuriministeriön suunnalta tulevat tulosohjauksen mittarit ohjaavat heitä kokonaisuuden kannalta epätarkoituksenmukaiseen toimintaan, kuten osaoptimointiin, tulosmittaritehtailuun ja turhan byrokratian kanssa puuhasteluun, Kallio sanoo.

Kallion väitös tarkastetaan Turun yliopistossa perjantaina 10. tammikuuta.

TS